Thomas Skriver Jensen (S), 2023-05-24:
Nu sidder jeg jo desværre ikke med omkring det bord, hvor man forhandler finanslovsaftale, selv om det kunne være fantastisk – det gad jeg godt.
Jeg prøvede faktisk også lige at undersøge det på min telefon, og jeg kan heller ikke finde, at Moderaterne sagde noget om det i valgkampen.
Men når der har været de valgløfter, der var inden valget, og når det er beskrevet så tydeligt i regeringsgrundlaget, at det her er et område, der skal have noget fokus og noget kærlighed, så håber jeg også, at der kommer noget.
Tak for det, formand, og tak til Enhedslisten for at tage debatten om vores erhvervsuddannelser med herind i Folketingssalen ved at foreslå en hurtig forhandling om en akutpakke til erhvervsuddannelserne om genopretning af deres økonomi.
I Socialdemokratiet har vi en meget, meget høj grad af sympati for tanken bag det her forslag, og vi deler til fulde det politiske mål, nemlig at styrke og forbedre uddannelsesforholdene for lærlinge og elever her i landet.
Danmark skal have verdens bedste erhvervsuddannelser, hvis vi skal uddanne de dygtigste faglærte, og netop dygtige faglærte bliver en flaskehals, når vi skal hen og løse en lang række store samfundsproblemer.
Vi kommer ikke i mål med ambitionerne om et stærkere velfærdssamfund uden dygtige sosu-assistenter.
Vi kommer heller ikke i mål med de grønne ambitioner uden dygtige elektrikere, smede og energispecialister, og hele Danmark ville i øvrigt gå fuldstændig i stå uden dygtige faglærte på det merkantile område.
Dem taler vi i øvrigt for lidt om.
Det er vi helt opmærksomme på og meget optaget af i Socialdemokratiet, og hvis vi skal i mål, kræver det investeringer i opkvalificering af undervisere, i udstyr og i fysiske rammer.
Det gik vi i Socialdemokratiet til valg på.
Det skrev vi sammen med Venstre og Moderaterne ind i regeringsgrundlaget, og det har vi tænkt os at levere på.
Jeg har sådan set bare én anke til det her forslag, nemlig at jeg ikke mener, at problemet for erhvervsuddannelserne er akut.
Jeg mener, det er et strukturelt problem, og der findes ingen snuptagsløsninger på det her, hvis vi skal skabe varige forbedringer.
Der er sådan set forsøgt ret meget for at øge tilgangen til erhvervsuddannelserne og dermed også styrke økonomien.
Men vi må bare konstatere, at det meste af det har slået fejl.
Der er brug for, at vi herinde tager de lidt mere strukturelle briller på.
Send penge, så løser alt sig nok-tankegangen duer ikke, når vi taler om erhvervsuddannelser.
Et økonomisk løft må ikke komme blindt, og det må ikke stå alene.
Jeg vil gerne nævne bare et par af den strukturelle problemer, som jeg ser, og som jeg mener skal løses, hvis vi rent faktisk skal i mål.
Først og fremmest er det kønsopdelte arbejdsmarked en hæmsko for, at vi kan få flere faglærte.
For det er sådan, at hvis man kun appellerer til ét køn, har vi sådan set kun halvdelen af en årgang som potentielle elever, og der er kæmpestore muligheder, hvis vi kan åbne døren til eksempelvis mekanikeruddannelsen for mange flere kvinder og døren til sosu-uddannelsen for mange flere mænd.
Vi skal have grebet de alt for mange unge, som i dag falder mellem to stole i vores uddannelsessystem og derfor ender uden for både uddannelse og job.
Det er regeringen heldigvis allerede godt i gang med.
Og så skal vi have en langt mere grundlæggende diskussion med hinanden.
Der hersker en dårlig fortælling i Danmark omkring det at tage en erhvervsuddannelse.
Der er nogle, der kalder det for uddannelsessnobberi, og det er jeg sådan set enig i.
Det kommer jo af den diskurs, som også var gældende i min egen barndom, dengang jeg skulle vælge udannelse, nemlig at man hele tiden skal uddanne sig lidt længere end sine forældre og blive til noget, som er lidt finere, og være lidt mere boglig.
Og der er sådan set ikke noget galt i at have mål og ambitioner, men det er et problem, når historien bliver, at vejen til det gode liv er ensrettet gennem et gymnasium og efterfølgende et universitet.
Man kan få et fantastisk godt og spændende liv, hvis man tager en erhvervsuddannelse i Danmark, og vi skal tale noget mere om det.
Det går ikke, at alt for mange inde på Christiansborg, også interesseorganisationer og medier, kun løfter debatten om erhvervsuddannelser, når det er for noget negativt, for så bliver fortællingen negativ, og det har en negativ indflydelse.
Der synes jeg vi skal starte, og med de ord kan Socialdemokratiet ikke støtte det her forslag.